Hankehaavi

Hankehaavi on luonnonvara-alan tutkimushankekuvausten verkkohakemisto. Se sisältää tiedot keskeisimpien suomalaisten luonnonvaroja tutkivien organisaatioiden tutkimushankkeista – sekä päättyneistä että meneillään olevista.

Hankehaaviin on vuodesta 2008 lähtien kerätty noin 12 000 tutkimushankekuvausta. Hankehaavin toiminta päättyi vuoden 2023 lopussa. Hankehaaviin kuudentoista vuoden aikana kertynyt aineisto siirrettiin kansalliseen tutkimustietovarantoon tiedejatutkimus.fi -portaaliin haettavaksi. Tiedejatutkimus.fi on opetus- ja kulttuuriministeriön (OKM) tarjoama palvelu, joka kokoaa ja jakaa tietoa Suomessa tehtävästä tutkimuksesta.  

Yleensä hankerekisterit ovat organisaatiokohtaisia, mutta Hankehaavi-hakemistosta tietoa  pystyi etsimään aiheen mukaan ja yhtä aikaa kuuden eri organisaation rekistereistä. Sen tietoa tuottavat organisaatiot olivat Geologian tutkimuskeskus GTK, Luonnonvarakeskus Luke, Maanmittauslaitoksen Paikkatietokeskus FGI, Ruokavirasto ja Suomen ympäristökeskus SYKE. Mukana oli myös neljä Helsingin yliopiston tiedekuntaa: maatalous-metsätieteellinen, eläinlääketieteellinen, bio- ja ympäristötieteellinen sekä farmasian tiedekunta 

Tutkimushankkeen kuvaus Hankehaavissa oli tiedontuottajan laatimassa muodossa. Kuvaus oli linkitetty suoraan tiedontuottajan omassa www-sivustossa olevaan, useimmiten laajempaan hankekuvaukseen. Hankehaavi ei muokannut tiedontuottajien laatimia hankekuvauksia, vaan tuotti ainoastaan niiden tietokenttien avulla hakemistoja tiedonhakijan avuksi. Muutokset ja uudet hankkeet tiedontuottaja tallensi organisaation omaan rekisteriin, tietokantaan tai www-sivulle, josta ne automaattisesti päivittyivät Hankehaaviin sovituin aikavälein.

Hankehaavin tarkoituksena oli edistää luonnonvara-alan tutkimustiedon löytyvyyttä, saatavuutta ja käytettävyyttä. Usein hanketieto linkittyy hankkeessa tuotettuihin julkaisuihin. Julkaisujen verkkohakemistoja on runsaasti, mutta näin laajoja monialaisia hankekuvauksien hakuportaaleja ei Suomessa Hankehaavin lisäksi ollut muita. Hanketieto saattaa olla ensimmäinen tai jopa ainoa lähde uudesta tutkimusaiheesta vaiheessa, jossa yhtäkään aiheeseen liittyvää julkaisua ei vielä ole saatavilla.

Etenkin tutkijat, tutkimusrahoittajat, asiantuntijat, tutkimushallinto, päättäjät, yritykset ja viestinnän ammattilaiset tarvitsevat tietoa tutkimushankkeista. Hankehaavi-hakemiston kautta voitiin nopeasti selvittää, mitä luonnonvara-alalla tutkitaan, kuka tai ketkä tutkivat ja missä organisaatioissa. Esimerkiksi ilmastonmuutosta tai bioenergiaa tutkitaan useissa paikoissa eri näkökulmista eikä tiedonhakija välttämättä osaa arvioida, mistä organisaatioista tietoa tulisi ensisijaisesti etsiä. Hankehaavissa oli myös ajankohtaisista tutkimusteemoista päivittyviä hankekuvauslistauksia tiedonhakijan avuksi. Näitä aihehakemistoja oli yhteensä 40 (vuonna 2021), esimerkkeinä pölyttäjät, antibiootit ja resistenssi, Itämeri, kiertotalous ja cleantech.

Hankehaavissa oli kaikkiaan noin 12 000 tutkimushankekuvausta (vuonna 2023). Määrä karttui sitä mukaa kuin uusia tutkimuksia käynnistettiin. Hankehaavi-käyttöliittymästä oli myös englanninkielinen versio. Tavoitteena oli saada Hankehaaviin lisää muita luonnonvara-alan tutkimustiedontuottajia.

 Tausta 
Hankehaavi avattiin tammikuussa 2008. Hankehaavi tuotettiin maa- ja metsätalousministeriön ja Viikin tiedekirjaston (nykyisin Helsingin yliopiston kirjaston Viikin kampuskirjasto) pitkäaikaisessa tutkimustietopalvelujen Matri-yhteistyössä. Järjestelmän on suunnitellut ja toteuttanut MI Tietorakenteet Oy.

 Lähteet 

 Aiheesta muualla 

 Ala-Kyyny, Juuso. Avoimen tutkimustiedon asialla jo vuodesta 2008 – Hankehaavista löytyvät tiedot tutkimushankkeista Think Open 23.4.2020. Helsingin yliopisto.

 Aaltonen, Maj-Lis, Siipilehto, Liisa ja Mattila, Ilkka. Hankehaavi – tutkimushankkeiden hakupalvelu. Maataloustieteen Päivät 2008.

 Siipilehto, Liisa. Verkkohaavilla tutkimustietoa. Verkkari 07/08

 Uusi Hankehaavi-hakemisto kokoaa luonnonvara-alan tutkimushankkeet. Maa- ja metsätalousministeriön tiedote 17.9.2008

 Luonnonvara-alan tutkimushankerekistereitä Suomessa 

Hankkeet (Ruokavirasto)
Hankkeet (PTT Pellervon taloustutkimus)
MMM:n rahoittama tutkimus ja kehittäminen (Maa- ja metsätalousministeriö)
Projektit  (Helsingin yliopiston tutkimusportaali Tuhat)
Projektit (Luke)
 Tutkimus- ja kehittämishankkeet (Suomen ympäristökeskus SYKE)
Tutkimushankkeet (Paikkatietokeskus FGI, Maanmittauslaitos)
Tutkimusprojektit  (Geologian tutkimuskeskus)  

Luokka:Tietokannat